**Smernica o autorskom práve na digitálnom jednotnom trhu** 2016/0280 (COD), nazývaná aj **smernica EÚ o autorskom práve**, je navrhovaná smernica Európskej únie, ktorá má zaistiť „dosiahnutie dobre fungujúceho trhu autorských práv" a ktorá by mala mať „zo strednodobého hľadiska pozitívny vplyv na výrobu a dostupnosť obsahu a na pluralitu médií, čo bude v konečnom dôsledku prospešné pre spotrebiteľov". Rozširuje existujúce právne predpisy Európskej únie o autorských právach a je súčasťou projektu jednotného digitálneho trhu EÚ. Smernicu prvýkrát predstavil Výbor Európskeho parlamentu pre právne veci 20. júna 2018 a Európska komisia smernicu schválila 12. septembra 2018 a prešla formálnymi diskusiami v trialógu. Rumunsko ako predsednícka krajina predložilo v januári 2019 kompromisný návrh. Deväť krajín (Nemecko, Belgicko, Holandsko, Luxembursko, Fínsko, Švédsko, Slovinsko, Taliansko, Poľsko) kompromisný návrh zamietlo kvôli kontroverzným článkom 11 a 13. Ak smernica úspešne prejde schvaľovacím procesom, členské štáty EÚ budú povinné prijať zákony implementujúce túto smernicu.

Európska rada ako kľúčové ciele smernice uvádza chrániť tlačené publikácie, znižovať „medzery medzi hodnotami" medzi ziskami vytvorenými internetovými platformami a tvorcami obsahu, povzbudzovať „spoluprácu" medzi týmito dvoma skupinami a vytvára výnimky z autorských práv pre textové a dátové ťaženie. Špecifické návrhy smernice zahŕňajú udelenie priameho autorského práva vydavateľom na používanie ich publikácií prostredníctvom internetových platforiem ako sú agregátory online správ (článok 11) a vyžadujú, aby webové stránky, ktoré primárne hosťujú obsah zverejnený používateľmi, prijali „účinné a primerané" opatrenia na zabránenie neoprávnenému uverejňovaniu obsahu chráneného autorskými právami alebo zodpovednosť za činy používateľov (článok 13). 

Články 11 a 13 sú terčom rozsiahlej kritiky a diskusie európskych a amerických politických strán s obavami, že by smernica mohla obmedziť prejav na internete tým, že bude vyžadovať, aby webové stránky získali licencie, ak chcú odkazovať na správy a že článok 13 by si vyžadoval použitie technológií pre prispôsobenie obsahu, ktoré nemôžu identifikovať poctivé jedanie, ako je napr. paródia. Priaznivci smernice, väčšinou mediálne skupiny a vydavatelia, tieto argumenty odmietajú a tvrdia, že kampane týkajúce sa dezinformácií a astroturfingu vykonávajú veľké internetové platformy, ako je Google.

Legislatívny proces
-------------------

Zasadnutie Európskeho parlamentu v Štrasburgu 11. septembra 2018
Návrh smernice vydala Európska komisia 14. septembra 2016. Výbor stálych predstaviteľov Rady Európskej únie smernicu schválil 25. mája 2018 a pripravil ju pre hlasovanie v Európskom parlamente bez podpory Nemecka, Fínska, Holandska, Slovinska, Belgicka a Maďarska. 5. júla 2018 smernica neprešla hlasovaním Európskeho parlamentu, čím sa predĺžila doba pre jej prerokúvanie. Proti prijatiu hlasovalo 318 europoslankýň a europoslancov, pre bolo 278 a 31 sa zdržalo.

12. septembra 2018 Európsky parlament hlasoval za upravenú verziu smernice a posunul ju tak k prerokúvaniu v trialógu Európskej komisie, Rady Európskej únie a Európskeho parlamentu. 26. marca 2019 Európsky parlament schválil revidovanú smernicu bez akýchkoľvek dodatočných zmien. Za prijatie smernice hlasovalo v 751-člennom parlamente 348 poslancov, proti bolo 274 a 36 sa zdržali. Ešte musí znenie smernice schváliť aj Rada EÚ, k čomu by mohlo dôjsť už 9. apríla v Luxemburgu. Členské štáty EÚ budú mať dva roky na to, aby smernicu preniesli do svojho vnútroštátneho práva.

Proti smernici hlasovali Monika Beňová (Smer-SD), Richard Sulík (SaS), Branislav Škripek (OĽaNO) a Jana Žitňanská (NOVA). Zdržala sa Anna Záborská (Kresťanská únia). Za prijatie hlasovali Pál Csáky (SMK), Eduard Kukan (nezávislý), Vladimír Maňka (Smer-SD), Miroslav Mikolášik (KDH), József Nagy (Most-Híd), Monika Smolková (Smer-SD), Ivan Štefanec (KDH) a Boris Zala (nezávislý).

Obsah smernice
--------------

Na stránkach Európskeho parlamentu je v slovenčine k dispozícii prehľad schválených pozmeňovacích návrhov, ktorý prešiel prvým čítaním.

### Článok 3

Článok 3 navrhuje výnimku z autorského práva pre hĺbkovú analýzu dát výskumnými organizáciami.

Pozmeňovací návrh: „Členské štáty ustanovia výnimku z práv (...), pokiaľ ide o rozmnožovanie a extrakciu diel alebo iných predmetov ochrany, ku ktorým majú výskumné organizácie zákonný prístup a ktoré sa vykonávajú v záujme vyťažovania textov a dát na účelyvedeckého výskumu zo strany takýchto organizácií."

### Článok 4

Článok 4 navrhuje výnimku používania diel chránených autorským právom „pri digitálnych a cezhraničných vzdelávacích činnostiach."

### Článok 11

Článok 11 sa týka najmä zverejňovania titulkov a perexov vo vyhľadávačoch, na sociálnych sieťach alebo v službách, ktoré zhromažďujú správy, napr. Google News. Pokiaľ bude chcieť platforma zdieľať úryvky obsahujúce viac ako veľmi stručný výťah z textu, bude musieť získať licenciu od vydavateľa.

### Článok 13

Článok 13 prikazuje online platformám na zdieľanie obsahu, akými sú napr. Facebook, Instagram alebo Youtube, aby automaticky skenovali a dozerali na všetok nahraný obsah, či neporušuje autorské právo.

#### Kritika

Legislatíva vyžaduje, aby platformy proaktívne spolupracovali s vlastníkmi práv a aby zabránili používateľom nahrávať obsah chránený autorskými správami. Jedinou možnou cestou, ako toto zaviesť do praxe, je skenovať všetok nahrávaný obsah. Toto spôsobí obrovské bremeno pre malé platformy, ktoré si nebudú môcť dovoliť financovať nákladné filtre. Problémom je aj nedokonalosť filtrov, ktoré môžu aj nechránený obsah vyhodnotiť ako porušujúci autorské právo.

Protesty
--------

 Protestný transparent proti výroku europoslanca Svena Schulza o tom, že za protestnými emailami stojí firma Google, pretože boli odoslané prostredníctvom služby Gmail, počas demonštrácie v Hamburgu 6. marca 2019 
Začiatkom júla 2018 talianska Wikipédia na protest proti navrhovanej smernici dočasne zamedzila prístup k svojmu obsahu.

Nemecký Twitch streamer Sebastian Worms vyzval k verejnej demonštrácii proti článku 13 navrhovanej smernice. Jeho výzvu podporili aj ďalší známi youtuberi v Nemecku. Na protestoch v Kolíne nad Rýnom sa 16. februára 2019 zišlo okolo 1500 ľudí.

Ďalších demonštrácií proti článku 13 sa 23. februára 2019 zúčastnilo približne 2000 ľudí.

Na demonštrácii proti článku 13 za slobodu internetu sa 2. marca 2019 zišlo v Berlíne okolo 3500 protestujúcich.

Ďalšie demonštrácie v rôznych európskych mestách boli zvolané na 23. marca 2019. Po tom, čo sa Európska ľudová strana pokúsila zvolať hlasovanie o smernici na skorší dátum, čo si kritici vyložili ako pokus obísť už zvolané protesty, boli v Nemecku zvolané ďalšie protesty na 5. až 9. marca a na 16. a 17. marca 2019.

16. marca prebehli ďalšie demonštrácie v Kolíne nad Rýnom a v Magdeburgu – každá s účasťou do 1000 ľudí.

### Vypnutie Wikipédií

Komunita nemeckej Wikipédie sa rozhodla protestovať proti návrhu smernice zneprístupnením jej obsahu 21. marca 2019. K návrhu sa negatívne vyjadrila aj nadácia Wikimedia. Komunity redaktorov českej, slovenskej a dánskej Wikipédie sa rozhodli pridať k protestu nemeckej Wikipédie a 21. marca 2019 na jeden deň zneprístupnili obsah Wikipédie vo svojich jazykoch.

Referencie
----------



1. 1 2   *Smernica Európskeho parlamentu a Rady o autorskom práve na digitálnom jednotnom trhu* [online]. [Cit. 2019-03-23]. Dostupné online. (anglicky)
2. ↑    - Amendments adopted by the European Parliament on 12 September 2018
3. 1 2 3 4 5   *Joint statement on the Directive of the European Parliament and Council on copyright in the Digital Single Market* [online]. [Cit. 2019-03-23]. Úplné znění v PDF příloze. Dostupné online. (anglicky)
4. 1 2  VINCENT, James. *EU approves controversial Copyright Directive, including internet ‘link tax’ and ‘upload filter’* [online]. The Verge, 2018-09-12, [cit. 2019-03-23]. Dostupné online.
5. ↑   *Copyright rules for the digital environment: Council agrees its position* [online].. Dostupné online. (anglicky)
6. ↑   'Disastrous' copyright bill vote approved. *BBC News*, 2018-06-20. Dostupné online [cit. 2019-03-23]. (po anglicky)
7. ↑  O'BRIEN, Danny. *The Crucial Next Few Days In the EU's Copyright Filter and Link Tax Battle* [online]. Electronic Frontier Foundation, 2018-06-29, [cit. 2019-03-23]. Dostupné online. (po anglicky)
8. ↑   *Copyright: say NO to scaremongering and YES to creators getting paid | Impala* [online]. impalamusic.org, [cit. 2019-03-23]. Dostupné online. Archivované 2019-03-23 z originálu.
9. ↑   *MYTHBUSTER* [online].. Dostupné online. (anglicky)
10. ↑   *UK Music chief slams Google as "corporate vultures" as figures show Google’s €31m EU lobbying bid* [online].. Dostupné online. (anglicky)
11. ↑  MOORE, Matthew. Google funds website that spams for its causes. *The Times*, 2018-08-06. Dostupné online [cit. 2019-03-23]. ISSN 0140-0460. (po anglicky)
12. ↑   *Proposal for a Directive of the European Parliament and of the Council on Copyright in the Digital Single Market* [online].. Dostupné online. (anglicky)
13. ↑   *Proposal for a directive on copyright in the Digital Single Market* [online].. Dostupné online. (anglicky)
14. ↑   *EU Council agrees Copyright Directive position* [online].. Dostupné online. (anglicky)
15. ↑   EU's controversial copyright plan rejected. *BBC News*, 2018-07-05. Dostupné online [cit. 2019-03-23]. (po anglicky)
16. ↑  TASR. Európsky parlament schválil smernicu o autorskom práve. *teraz.sk* (Bratislava: TASR), 2019-03-26. Dostupné online [cit. 2019-03-26].
17. ↑   Za smernicu o copyrighte hlasovalo osem slovenských europoslancov. *Aktuality.sk* (Bratislava: Ringier Axel Springer Slovakia), 2019-03-26. Dostupné online [cit. 2019-03-26].
18. 1 2   *Pozmeňujúce návrhy prijaté Európskym parlamentom 12. septembra 2018 o návrhu smernice Európskeho parlamentu a Rady o autorskom práve na jednotnom digitálnom trhu* [online]. www.europarl.europa.eu, [cit. 2019-03-23]. Dostupné online.
19. ↑   *Copyright Reform: Help Us Ensure an Effective TDM Exception!* [online]. 2017-09-25, [cit. 2019-03-23]. Dostupné online. Archivované 2019-01-07 z originálu. (po anglicky)
20. ↑   *Proposal for a*
DIRECTIVE OF THE EUROPEAN PARLIAMENT AND OF THE COUNCIL
on copyright in the Digital Single Market *[online]. [Cit. 2019-03-23]. S. 51.* súbor PDF*. Dostupné online.*
21. ↑  ZGUT, Edit; YAR, Lucia; HENDRYCH, Lukáš. *Reforma autorského práva rozdeľuje Európu, jednotný nie je ani Vyšehrad* [online]. Euractiv, 2019-02-22, [cit. 2019-03-23]. Dostupné online.
22. ↑   *Európska únia môže novým zákonom zmeniť internet na nepoznanie* [online]. techbox.sk, 2018-06-20, [cit. 2019-03-23]. Dostupné online.
23. ↑  PASCALE, Davies. *Article 13: Why are people protesting over copyright in Europe today? | Euronews explains* [online]. www.euronews.com, 2019-03-23, [cit. 2019-03-23]. Dostupné online.
24. ↑  VINCENT, James. *EU approves controversial Copyright Directive, including internet ‘link tax’ and ‘upload filter’* [online]. The Verge, 2018-09-12, [cit. 2019-03-23]. Dostupné online.
25. 1 2 3  BLAZEKOVIC, Jessica von. „Ich bin kein Bot": Tausende Menschen protestieren gegen Urheberrechtsreform. *Frankfurter Allgemeine Zeitung*. Dostupné online [cit. 2019-03-23]. ISSN 0174-4909. (po nemecky)
26. ↑   *Talianska Wikipédia zastavila prevádzku na protest proti návrhu sporného zákona* [online]. Živé.sk, [cit. 2019-03-23]. Dostupné online.
27. 1 2   *Urheberrechtsreform Europaweite Protestaktionen* [online]. Deutschlandfunk, [cit. 2019-03-23]. Dostupné online. (po nemecky)
28. 1 2   *Demo gegen Urheberrechtsreform: Tausende wehren sich gegen Artikel 13* [online]. www.zdf.de, [cit. 2019-03-23]. Dostupné online. (po nemecky)
29. ↑  BEUTH, Ein Kommentar Patrick. EU-Urheberrechtsreform: Der Zorn der Übergangenen. *Spiegel Online*, 2019-03-05. Dostupné online [cit. 2019-03-23].
30. ↑   *Save the Internet* [online]. savetheinternet.info, [cit. 2019-03-23]. Dostupné online. Archivované 2019-03-06 z originálu.
31. ↑   *Demo Köln: Erneut Protest gegen Upload-Filter* [online]. www1.wdr.de, 2019-03-09, [cit. 2019-03-23]. Dostupné online. (po nemecky)
32. ↑   *EU-Urheberrechtsreform: Demo für Meinungsfreiheit und Vielfalt im Internet | MDR.DE* [online]. www.mdr.de, [cit. 2019-03-23]. Dostupné online. (po nemecky)
33. ↑   *Contra EU-Urheberrechtsreform - Wikipedia schaltet mal ab* [online]. Schweizer Radio und Fernsehen (SRF), 2019-03-09, [cit. 2019-03-23]. Dostupné online. (po nemecky)
34. ↑   *We do not support the EU Copyright Directive in its current form. Here’s why you shouldn’t either* [online].. Dostupné online. (anglicky)
35. ↑   *Česká Wikipedie „stávkuje" na protest proti plánované směrnici EU* [online]. iDNES.cz, 2019-03-18, [cit. 2019-03-23]. Dostupné online.
36. ↑  ŽIVÉ.SK. *Slovenskú Wikipediu dnes vypli na protest proti smernici EÚ* [online]. Živé.sk, [cit. 2019-03-23]. Dostupné online.
37. ↑   *Four Wikipedias to ‘black out’ over EU Copyright Directive* [online].. Dostupné online. (anglicky)

Zdroj
-----

*Tento článok je čiastočný alebo úplný preklad článku Směrnice o autorském právu na jednotném digitálním trhu na českej Wikipédii.*

*Tento článok je čiastočný alebo úplný preklad článku Directive on Copyright in the Digital Single Market na anglickej Wikipédii.*